## Rješenje Agencije za zaštitu tržišnog natjecanja klasa UP/I-030-02/2002-01/13 od 9. travnja 2002.

### NN 113/2002 (27.9.2002.), Rješenje Agencije za zaštitu tržišnog natjecanja klasa UP/I-030-02/2002-01/13 od 9. travnja 2002.

# AGENCIJA ZA ZAŠTITU TRŽIŠNOG NATJECANJA

836

Na
temelju članka 24., članka 27. stavak 1. i članka 29. stavak 1. Zakona o
zaštiti tržišnog natjecanja (»Narodne novine«, broj 48/95, 52/97 i 89/98), po
prijavi namjere provedbe koncentracije poduzetnikâ, koju su podnijeli
poduzetnici Hewlett-Packard Company, sa sjedištem u Sjedinjenim Američkim
Državama, Palo Alto, CA, 94303, 3000 Hanover Street, zastupan po punomoćniku
Mladenu Vukmiru, odvjetniku, sa sjedištem u Zagrebu, Pantovčak 35, i Compaq
Computer Corporation, sa sjedištem u Sjedinjenim Američkim Državama, Houston,
Texas, MS 110701, 20555 State Highway 249, zastupan po punomoćnici Dini Korper
Žemva, odvjetnici iz Odvjetničkog društva Korper & Haramija, sa sjedištem u
Zagrebu, Gjure Deželića 16, ravnatelj Agencije za zaštitu tržišnog natjecanja
donosi sljedeće

## RJEŠENJE

1.
Ocjenjuje se dopuštenom koncentracija poduzetnikâ Hewlett-Packard Company, sa
sjedištem u Sjedinjenim Američkim Državama, Palo Alto, CA, 94303, 3000 Hanover
Street, i Compaq Computer Corporation, sa sjedištem u Sjedinjenim Američkim
Državama, Houston, Texas, MS 110701, 20555 State Highway 249.

2. Koncentracija poduzetnikâ iz točke 1. izreke ovoga
rješenja upisuje se u Upisnik o koncentracijama.

3. Ovo rješenje bit će objavljeno u »Narodnim
novinama«.

4. Podnositelji prijave, poduzetnici, Hewlett-Packard
Company, sa sjedištem u Sjedinjenim Američkim Državama, Palo Alto, CA, 94303,
3000 Hanover Street, i Compaq Computer Corporation, sa sjedištem Sjedinjenim
Američkim Državama, Houston, Texas, MS 110701, 20555 State Highway 249,
obveznici su plaćanja upravne pristojbe u iznosu od 255.000,00 kuna, u jednakim
dijelovima. Upravna pristojba uplaćuje se u korist Državnog proračuna Republike
Hrvatske u roku od osam (8) dana od dana dostave ovog rješenja.

```
Obrazloženje
```

1. Agencija za zaštitu
tržišnog natjecanja (dalje: Agencija) zaprimila je 25. veljače 2002. prijavu
namjere provedbe koncentracije poduzetnikâ koju su podnijeli poduzetnici Hewlett-Packard
Company (dalje: HP), sa sjedištem u Sjedinjenim Američkim Državama, Palo Alto,
CA, 94303, 3000 Hanover Street, zastupan po punomoćniku Mladenu Vukmiru,
odvjetniku, sa sjedištem u Zagrebu, Pantovčak 35, i Compaq Computer Corporation
(dalje: Compaq), sa sjedištem Sjedinjenim Američkim Državama, Houston, Texas,
MS 110701, 20555 State Highway 249, zastupan po punomoćnici Dini Korper Žemva,
odvjetnici iz Odvjetničkog društva Korper & Haramija, sa sjedištem u
Zagrebu, Gjure Deželića 16.

Prijava namjere provedbe
koncentracije podnesena je Agenciji radi ocjene i upisa u Upisnik o
koncentracijama, sukladno članku 22. i članku 23. stavak 1. Zakona o zaštiti
tržišnog natjecanja (dalje: ZZTN).

2. U postupku ocjene prijavljene
koncentracije utvrđene su slijedeće činjenice:

a) Pravni temelj
koncentracije je Ugovor i plan reorganizacije, sklopljen 4. rujna 2001., između
poduzetnika HP, Heloise Merger Corporation (društvo kćer HP-a) i Compaq, a
temeljem kojeg HP preuzima kontrolu nad Compaqom.

Nakon koncentracije HP imat
će 100% udjela u temeljnom kapitalu poduzetnika Compaq, te isključivu kontrolu
tog poduzetnika.

Sukladno navedenom Ugovoru HP
je načinio obvezujuću ponudu kako bi stekao sve izdane dionice temeljnog kapitala
Compaq-a. Novonastala američka podružnica HP-a bit će pripojena u i s
Compaq-om, pri čemu će Compaq nastaviti postojati kao podružnica u potpunom
vlasništvu HP-a. Postojeći dioničari HP-a imat 64 posto udjela u temeljnom
kapitalu novog HP-a, dok će Compaq-ovi postojeći dioničari imati 36 posto
udjela u temeljnom kapitalu novonastalog poduzetnika. Stvarno stjecanje
ciljanog društva bit će provedeno putem Heloise Merger Corporation, osnovanog
ad hoc, sa svrhom stjecanja poduzetnika Compaq.

Predmet poslovanja sudionika
koncentracije:

HP je globalni pružatelj
računalnih usluga i proizvoda, te usluga i proizvoda za prikazivanje (imaging).
Glavne proizvodne linije uključuju: računalne sustave (uključujući servere,
stolna osobna računala (PC), prijenosna osobna računala, radne stanice, kao i
različita rješenja za pohranu podataka i za softver); usluge informacijske
tehnologije (uključujući savjetovanje, obrazovanje, dizajn i instalaciju,
trajnu podršku i održavanje, te IT usluge u svojstvu vanjskih suradnika);
nadalje sustava prikazivanja (imaging) i sustave za ispis (uključujući pisače,
skenere, fotokopirne aparate, faks-uređaje, softver za upravljanje mrežnim
sustavima, mrežna rješenja, digitalna fotografija, rješenja za prikazivanje
(imaging), softverska rješenja i povezane profesionalne/savjetodavne usluge.

Compaq je globalni pružatelj
usluga u pogledu informacijske tehnologije i rješenja. Compaq dizajnira,
razvija, proizvodi i stav­lja na tržište hardver, softver, rješenja i usluge,
uključujući servere, rješenja za pohranjivanje i računarstvo, komunikacijske
proizvode, te stolna i prijenosna osobna računala.

b) Ukupni godišnji promet
sudionikâ koncentracije ostvaren prodajom roba i usluga u 2000. godini, kao
godini koja je prethodila nastanku koncentracije, prema podacima koje su
Agenciji dostavili podnositelji prijave, iznosio je:

|  |  |
| --- | --- |
| Sudionik | Ukupni godišnji promet sudionikâ |
| koncentracije | koncentracije u 2000. godini |
| HP | 416.786.188.264,00 kuna\* |
| Compaq | 360.738.519.144,00 kuna\* |
| Ukupno | 777.524.707.408,00 kuna |

\* Ukupan prihod dostavljen u
USD, preračunat prema srednjem tečaju Hrvatske narodne banke (1 USD iznosio je
8,543852 kuna) na dan podnošenja prijave.

Sudionici koncentracije pravne su osobe sa sjedištem u
inozemstvu, ali njihovo sudjelovanje u prometu roba i usluga, suklad­no odredbi
članka 2. stavak 3. ZZTN, proizvodi učinak na tržištu Republike Hrvatske.

Ukupni godišnji promet
sudionikâ koncentracije ostvaren prodajom roba i usluga na području Republike
Hrvatske u 2000. godini, kao godini koja prethodi nastanku koncentracije (prema
podacima koje su Agenciji dostavili podnositelji prijave), iznosio je:

|  |  |
| --- | --- |
| Sudionik  koncentracije | Ukupni godišnji promet sudionikâ koncentracije  u Republici Hrvatskoj u 2000. godini u kunama |
| HP | \*\* |
| Compaq | \*\* |
| Ukupno | \*\* |

Sukladno odredbi članka 22. stavak 1. ZZTN, na gore
opisani način, nastala je koncentracija poduzetnikâ koja podliježe obveznoj prijavi
radi ocjene i upisa u Upisnik o koncentracijama.

c) Mjerodavna tržišta na kojima djeluje tržišna snaga
sudionika koncentracije, u smislu odredbe članka 19. ZZTN, u proiz­vodnoj su
dimenziji utvrđena kao:

aa) tržište osobnih računala,

bb) tržište ručnih informacijskih uređaja,

cc) tržište servera,

dd) tržište sustava za pohranjivanje, i

ee) tržište IT usluga.

U zemljopisnoj dimenziji
mjerodavno je tržište utvrđeno kao područje Republike Hrvatske.

Iako je u konkretnom slučaju
riječ o koncentraciji poduzetnika sa sjedištima u Sjedinjenim Američkim
Državama, mogući se učinak može odraziti i na tržište Republike Hrvatske,
budući da su direktni sudionici koncentracije, prisutni na navedenim
mjerodavnim tržištima.

Naime, HP u Republici Hrvatskoj
ima podružnicu Hewlett-Packard Trading S.A. – Podružnica, Zagreb, dok je
Compaq, iako nema udjela u temeljnom kapitalu poduzetnika, odnosno povezanih
društava na hrvatskom tržištu, prisutan putem distributera.

d) Tržišni udjeli sudionika
koncentracije na području Repub­like Hrvatske, na mjerodavnim tržištima
navedenima u točki c) obrazloženja ovoga rješenja, u godini koja prethodi
godini nastanka koncentracije, prema podacima koje su Agenciji dostavili sami
podnositelji, a temeljem istraživanja i praćenja IDC Hrvat­ska d.o.o. (dalje:
IDC), iznosili su, kako slijedi:

da) Tržište osobnih računala
(PC), u koje se sastoji od stolnih i prijenosnih računala te radnih stanica,
odnosno udjeli poduzetnika na tom tržištu, prikazani su u sljedećoj tabeli:

*Tabela 1.*

|  |  |
| --- | --- |
| Društvo | Udjel (u %) |
| IBM | \*\* |
| Compaq | \*\* |
| Hewlett-Packard | \*\* |
| DTK | \*\* |
| Fujitsu Siemens | \*\* |
| HG Spot | \*\* |
| M San | \*\* |
| Apple | \*\*\* |
| 2M Computers | \*\* |
| Polaris | \*\* |
| Ostali | \*\* |
| Ukupno: | 100% |

Izvor: IDC

Obrada: Agencija- Odjel za
istraživanje, analitiku i informatiku

db) Tržište ručnih informacijskih uređaja

Ovo tržište obuhvaća
proizvode koji su dizajnirani za računanje, prikupljanje, pohranjivanje i
prijenos svih vrsta informacija (podataka, glasa, slike, video zapisa i sl.).
Iste proizvode dijelimo na:

1. »ručne računalne uređaje«
ili »osobne digitalne pomoć­nike«, te

2. mobilne telefone, koji
uključuju mobilne telefone sa poseb­nim mogućnostima, te »pametne« telefone
kojima se mogu dodavati aplikacije.

U Republici Hrvatskoj su,
prema podacima IDC-a, u 2000. godini tržišni udjeli poduzetnika iznosili kako
je prikazano u tabeli:

*Tabela 2.*

|  |  |
| --- | --- |
| Društvo | Udjel (u %) |
| Handspring | \*\* |
| PSC-Percon | \*\* |
| HP | \*\* |
| Compaq | \*\* |
| Ostali | \*\* |
| Ukupno: | 100% |

Izvor: IDC

Obrada: Agencija – Odjel za
istraživanje, analitiku i informatiku

*dc)
Tržište servera*

Serveri su računala pripojena računalnoj mreži, a
koji djeluju s administrativnim softverom mreže kako bi upravljali njenim različitim
resursima (uređaji za pristup, pisači i pogonske jedinice). Svrstavaju se u tri
skupine, s obzirom na različite funkcionalne i izvedbene mogućnosti, te u
skladu s time i cijenom.

S obzirom da je hrvatsko
tržište servera relativno malo u tabeli je predmetno tržište prikazano u
cjelini:

*Tabela 3.*

|  |  |
| --- | --- |
| Društvo | Udjel (u %) |
| Compaq | \*\* |
| IBM | \*\* |
| HP | \*\* |
| Dell | \*\* |
| Fujitsu Siemens | \*\* |
| Acer | \*\* |
| Melcomp | \*\* |
| Edinkom | \*\* |
| DTK | \*\* |
| Apple | \*\* |
| Ostali | \*\* |
| Ukupno: | 100% |

Izvor: IDC

Obrada: Agencija – Odjel za
istraživanje, analitiku i informatiku

 *dd)
Tržište sustava za pohranjivanje*

Računalno pohranjivanje je
držanje podataka u elektromag­netskom ili optičkom obliku za pristup putem računalnog
procesora. Sustav razlikuje tri vrste medija za pohranu: magnetske diskove,
optičku tehnologiju (CD i DVD) i vrpce.

S obzirom da se predmetno
tržište sustava za pohranjivanje ne prati niti istražuje, Agencija raspolaže
podacima koje su dostavili sami podnositelji prijave temeljem vlastitih
procjena.

Prema procjenama poduzetnika Compaq njegov je tržišni
udjel na navedenom tržištu u Republici Hrvatskoj oko \*\*%. HP navodi da njegov
tržišni udjel iznosi oko \*\*%.

Na svjetskom tržištu Korporativnog pohranjivanja, sudionici koncentracije
zajednički ostvaruju \*\*% udjela.

Compaq ne prodaje uređaje za optičku pohranu podataka
(CD i DVD snimače), već samo HP djeluje na ovom tržištu. I HP i Compaq prodaju
softver za pohranjivanje, ali s izuzetno malim tržišnim udjelima. U 2000. je
godini, na svjetskom nivou, udjel HP iznosio \* %, a Compaq-a %\*\*.

*de) Tržište IT usluga*

Tržište IT usluga obuhvaća
sve usluge upravljanja IT-em, usluge poslovnog upravljanja, razvoj softvera i
integriranje, IT i poslovno savjetovanje, održavanje softvera i podrška,
održavanje hardvera i podrška, poduka i obučavanje kadrova, procesuiranje
transakcija te sve usluge vezane za elektronsku trgovinu.

S obzirom da u Republici
Hrvatskoj ne postoji praćenje tržišta IT usluga prema procjeni stranaka
sudionika koncentracije svaki od sudionika koncentracije procjenjuje da je
njegov udjel na hrvatskom tržištu IT usluga oko \*\*%.

1 Prema
zahtjevu podnositelja podaci oznaceni \*\* izuzeti od objavljivanja

if !supportEmptyParas endif

e) Udjeli na tržištima sudionika
koncentracije nakon provedene koncentracije poduzetnika koji stječe
prevladavajući utjecaj, prikazani su u sljedećoj tabeli:

*Tabela 4.*

|  |  |
| --- | --- |
| Društvo | Udjel (u %) |
| Tržište osobnih računala | \*\* |
| Tržište ručnih informacijskih uređaja | \*\* |
| Tržište servera | \*\* |
| Tržište sustava za pohranjivanje | \*\* |
| Tržište IT usluga | \*\* |

Obrada: Agencija-Odjel za
istraživanje, analitiku i informatku

f) Podnositelji prijave predmetnu koncentraciju
obrazlažu sljedećim pravnim i gospodarskim razlozima:

Novi HP ponudit će najpotpuniji skup IT proizvoda i
usluga u industriji kako za poduzetnike, tako i za male korisnike.

Predložena
koncentracija generirat će sinergijom troškova, što će novonastalom poduzetniku
omogućiti bolje natjecanje s dru­gim takmacima, istodobno nastavljajući
financirati istraživanje i razvoj, kao i tehnološke inovacije.

Predmetna
će koncentracija zadovoljiti zahtjeve potrošača na sljedeće načine:

•
promoviranjem pojačane RISC/UNIX serverske platforme ko­ja će privući podršku
od nezavisnih softverskih prodavatelja (independent software vendor, ISV) i
sistemske integratore, time omogućavajući izglednije i konkurentnije
alternative industrijskim standardnim Microsoft »NT« platformama, Sunovim Microsystems
»Solaris«/RISC/UNIX i IBM-ovim »AIX«/RISC/UNIX pla­t­formama;

•
omogućavanjem strankama transakcije da postanu vjerodostojniji izvor u pogledu
savjetovanja, integracije sustava, vanj­skog ugovaranja i drugih
visokovrijednih ponuda usluga;

• generiranjem godišnje uštede troškova od nekih 2,5
milijarde USD do 2004. godine, time omogućavajući novonastalome društvu da se
bolje natječe sa takmacima koji imaju niže cijene, kao što je direktni
prodavatelj Dell i »white box« nabavljači (koje podržava Intel), dok istodobno
nastavlja financirati trajni R&D (istraživanje i razvoj) i tehnološke
inovacije; i

• ubrzavanjem trajne
tranzicije stranaka prema niskim troškovima, direktnu distribuciju osobnih
računala.

3. Razmatrajući navedene
činjenice vezane uz ocjenjivanje predmetne koncentracije, Savjet za zaštitu
tržišnog natjecanja, sukladno ovlastima iz članka 30. stavak 2. točka 3. ZZTN,
na 58. sjednici, održanoj 9. travnja 2002., ocijenio je da je u konkretnom
slučaju riječ o dopuštenoj koncentraciji.

Pri donošenju takve ocjene
Savjet za zaštitu tržišnog natjecanja osobito je uzeo u obzir činjenicu da je
riječ o ekstrateritorijalnoj koncentraciji koju su dopuštenom ocijenile
Europska komisija i Savezna Trgovinska Komisija SAD-a.

Nadalje, u ovom je slučaju
riječ o pet (u proizvodnoj dimenziji) mjerodavnih tržišta te je mogući učinak
ocjenjivan za svako tržište zasebno.

Riječ je o dobro
strukturiranim tržištima, na kojima je prisutan relativno velik broj
poduzetnika pružatelja računalnih pro­izvoda i usluga. Naime, s obzirom da je
trend koji slijede tzv. mali potrošači »kupi jeftino i donekle kvalitetno«,
najveći udjel na navedenim tržištima zauzimaju upravo mali natjecatelji koji
sami slažu računala od već proizvedenih komponenti, dok samo neki od njih
distribuiraju računala proizvedena od strane sudionika koncentracije

Dakle, proizvodi i usluge
poduzetnika sudionika koncentracije lako su nadomjestivi i zamjenjivi.

Također, Compaq nema
supsidijara na hrvatskom tržištu, dok je Hewlett-Packard Trading S.A. – Podružnica,
Zagreb, osnovana 1998. godine. Niti jedan od članova Uprave ili Nadzornog
odbora HP, odnosno Compaq-a nije niti član Uprave ili Nadzornog odbora bilo
kojeg drugog društva u Republici Hrvatskoj.

S gledišta pogodnosti za
potrošače sudionici predmetne koncentracije unaprijedit će računalna
korporativna rješenja sljedeće generacije, a koja su vođena potražnjom kupaca.
Sinergijski učinci predmetne koncentracije jesu širi raspon IT proizvoda i
usluga uz smanjenu cijenu.

Provođenjem ove koncentracije
jača tržišni položaj sudionika koncentracije na svim mjerodavnim tržištima, ali
ne na način da bi se provođenjem ove koncentracije znatno ili trajno ograničilo
ili ukinulo slobodno tržišno natjecanje.

Slijedom iznijetog, odlučeno
je kao u točki 1. izreke ovog rješenja.

III. Na temelju članka 37.a
ZZTN, rješenja Agencije objavljuju se u »Narodnim novinama«, kako je odlučeno u
točki 3. izreke ovoga rješenja.

IV. Rješenje Agencije o upisu
u Upisnik o koncentracijama podliježe naplati upravnih pristojbi, sukladno
odredbi članka 2. stavak 1. Zakona o upravnim pristojbama (»Narodne novine«,
broj 8/96), te članka 14. točke 18., pod nazivom: »Pristojbe za zaštitu
tržišnog natjecanja«, Zakona o izmjenama i dopunama Zakona o upravnim
pristojbama (»Narodne novine«, broj 131/97), tarifni broj 106. točka 1., i
tarifni broj 107. točka 1.

Sukladno odredbi članka 1.
točke 1. Uredbe o izmjeni tarife Zakona o upravnim pristojbama (»Narodne
novine«, broj 116/00), plaća se upravna pristojba u iznosu od 250.000,00 kn.

Iznos iz točke 4. izreke
ovoga rješenja (5.000,00 kuna na ime tarifnog broja 106. točka 1. i 250.000,00
kuna na ime tarifnog broja 107. točka 1.), pristojbeni obveznici dužni su
uplatiti u jednakim dijelovima, i to 127.500,00 kuna svaki, posebnom uplatnicom
u koristDržavnog proračuna Republike Hrvatskeu roku od osam (8)
dana od dana dostave rješenja, na račun broj: 1001005-1863000160 poziv na broj:
24/5002 – (navesti MB).

Navedeni iznos upravne
pristojbe pristojbeni obveznik može uplatiti i na devizni račun Privredne banke
Zagreb d.d., broj: 7020-val-0682800-132344-91, prema srednjem tečaju Hrvatske
narodne banke za valutu kojom se vrši plaćanje i to na dan 25. veljače 2002., a
koji se smatra danom podnošenja prijave koncentracije poduzetnika.

Pristojbeni obveznici dužni su
dokaz o izvršenoj uplati upravne pristojbe dostaviti Agenciji bez odgode, a
najkasnije u roku od osam (8) dana od izvršene uplate, pozivom na broj, klasa:
UP/I 030-02/2002-01/13. U protivnom će Agencija, primjenom članka 10. stavak 2.
Zakona o upravnim pristojbama, pokrenuti postupak prisilne naplate upravne
pristojbe.

Uputa o pravnom lijeku

Ovo je
rješenje konačno u upravnom postupku. Protiv ovoga rješenja nije dopuštena
žalba, ali nezadovoljna stranka može, sukladno odredbi članka 37. ZZTN,
pokrenuti upravni spor kod Upravnog suda Republike Hrvatske u roku od trideset
(30) dana od dana dostave ovoga rješenja.

Klasa: UP/I 030-02/2002-01/13

Urbroj:
580-02-02-07-05

Zagreb, 9. travnja 2002.

Ravnatelj                            Voditelj postupka

**mr. sc.** **Hrvoje Momčinović,** v. r.       **Alin
Žingerlin,** v. r.

Rješenje, NN 113/2002-1836